|  |
| --- |
| **NOTĂ INFORMATIVĂ**  **cu privire la proiectul de lege pentru modificarea unor acte normative**  (**aspecte conexe de guvernanță corporativă și piața de capital)** |
| **1.Denumirea autorului** |
| Proiectul de lege pentru modificarea unor acte normative (în continuare - *Proiect de lege*) a fost elaborat de către Comisia Națională a Pieței Financiare *(CNPF)*. |
| **2.Condițiile ce au impus elaborarea actului normativ și finalitățile urmărite** |
| Proiectul de lege este elaborat în vederea conformării legislației naționale la prevederile **Directivei UE nr.2017/828 *”de modificare a Directivei 2007/36/CE în ceea ce privește încurajarea implicării pe termen lung a acționarilor”*** (*în continuare Directiva UE nr.2017/828*)**, care derivă din:**  **1.** Articolul 30 și Anexa II la Acordul de Asociere Republica Moldova-Uniunea Europeană, ratificat prin Legea nr.112/2014, potrivit cărora RM și-a asumat responsabilitatea de armonizare a legislației naționale la standardele euro comunitare, inclusiv de transpunere a  **Directivei 2007/36/**CE privind exercitarea anumitor drepturi ale acționarilor în cadrul societăților comerciale cotate la bursă (Jurnalul oficial al Uniunii Europene L184 din 14 iulie 2007);  **2.** HotărâreaGuvernuluipentru aprobarea Planului Național de acțiuni pentru implementarea Acordului de Asociere Republica Moldova – Uniunea Europeană, nr. 1472/2016,  **3.** Legea nr.129/2018 pentru aprobarea Strategiei de dezvoltare a pieței financiare nebancare pe anii 2018-2022 și a planului de acțiuni pentru implementarea acesteia.  Relevant este faptul că, prevederile Legii nr.1134/1997 privind societățile pe acțiuni, luând în calcul și modificările aprobate prin Legea nr.18/2020, puse în aplicare începând cu 01.01.2021, sunt compatibile cu prevederile Directivei *nr.2007/36/CE* în vigoare la situația din 15 mai 2014 (astfel precum aceasta a fost modificată prin Directiva 2014/59/UE), rămânând a fi transpuse în legislația națională doar a ultimelor modificări operate prin  *Directiva UE nr.2017/828.*  Respectiv, în contextul celor expuse, s-a efectuat analiza compatibilității legislației RM cu prevederile Directivei UE nr.2017/828, fiind elaborat Proiectul de lege, care, în scop de conformare, cuprinde modificarea Legii nr.1134/1997 privind societățile pe acțiuni și a Legii nr.171/2012 privind piața de capital, **acestea fiind aplicabile doar entităților de interes public.** De asemenea, armonizarea completă, după punerea în aplicare a Proiectului de lege, va necesita operarea modificărilor în alte acte normative subordonate acestor legi, în special a Codului de guvernanță corporativă și a Regulamentului cu privire la dezvăluirea informației de către emitenții de valori mobiliare (Hotărârea CNPF nr.7/1 din 18.02.2019).  Adițional, Proiectul de lege este completat cu o serie de amendamente la Legea nr.1134/1997 și altă legislație conexă, care au ca scop eliminarea carențelor, ambiguităților și lacunelor legislative apărute la aplicarea în practică Legii nr.1134/1997. |
| **3.Descrierea gradului de compatibilitate pentru proiectele care au ca scop armonizarea legislaţiei** |
| Proiectul de lege are drept scop inclusiv armonizarea legislației sectoriale aplicate pe piața de capital cu prevederile Directivei UE nr.2017/828, prin operarea modificărilor în Legea nr.1134/1997 și Legea nr.171/2012, ce vizează cele mai esențiale reglementări statuate în Directiva UE nr.2017/828 și care nu se regăsesc în legislația națională, în special:   * instituirea obligației societății de a elabora o politică de remunerare a conducătorilor săi și competența exclusivă a adunării generale a acționarilor (AGA) de a aproba această politică, de rând cu obligația de a prezenta anual către AGA un raport privind remunerarea persoanelor cu funcții de răspundere ale societății, cât și asigurării dezvăluirii politicii/raportului de remunerare; * instituirea obligației societății de a confirma acționarilor despre recepționarea votului exprimat prin mijloace electronice, cit și a obligației de a confirma, la cerere, a faptului contabilizării și înregistrării votului acționarului în procesul-verbal al rezultatului votului.   Proiectul de lege transpune parțial prevederile Directivei UE nr.2017/828, argumentarea fiind reflectată în Tabelul de concordanță întocmit la prezenta directivă. |
| **4.Principalele prevederi ale actului și evidențierea elementelor noi** |
| **I.** Amendamentele incluse în proiectul de lege, ce vizează conformarea cu  *Directiva UE nr.2017/828*, aplicabile entităților de interes public, sunt următoarele:   * Modificarea Legii nr.1134/1997, în special:   1) Ajustarea în preambulul Legii nr.1134/1997 a clauzei de armonizare în contextul transpunerii în legislația RM a modificărilor operate prin Directiva UE nr. 2017/828.   1. Modificarea următoarelor articole ale Legii nr.1134/1997:  * Art.48, cu referire la completarea atribuțiilor exclusive ale adunării generale a acționarilor cu chestiunile privind aprobarea politicii și a raportului anual de remunerare a persoanelor cu funcții de răspundere ale societății, * Art.62, prin care se instituie cerințe privind obligativitatea societății de a expedia către acționar sau reprezentantul legal al acestuia a confirmărilor privind recepționarea votului exprimat prin mijloace electronice, precum și de a confirma, la cererea lor, a faptului contabilizării și înregistrării votului în procesul-verbal a rezultatului votului; * Art.91, care se referă la suplimentarea listei documentelor societății, obligatorii pentru eliberare, la cerere, către acționari, cu politica și raportul anual de remunerare a persoanelor cu funcții de răspundere ale societății. * Modificarea art.120 din Legea nr.171/2012, prin includerea în raportul anual al entității de interes public a compartimentelor noi – politica de remunerare a persoanelor cu funcții de răspundere și raportul anual de remunerare, care va asigura accesibilitatea și transparența subiectelor vizate. * Completarea art.36 din Legea nr.202/2017 privind activitatea băncilor, în vederea exceptării băncilor de la principiile statuate în Directiva UE nr.2017/828 privind organul competent ce aprobă politica de remunerare a persoanelor cu funcții de răspundere și raportul de remunerare.   **II.** Principalele propuneri din Proiectul de lege, mai cu seamă de îmbunătățire a cadrului regulator în materia societăților pe acțiuni se referă la:   * Amendarea Legii nr.1134/1997: * art.12 alin.(7) lit.b), unde se introduc norme de certitudine juridică privind modalitatea de circulație a valorilor mobiliare în afara pieței reglementate și sistemului multilateral de tranzacţionare (MTF), * art.23 alin.(2) lit.b), art.88, având la bază uniformizarea terminologiei potrivit Legii nr.287/2017, * art.40, completat în vederea responsabilizării emitenților în procesul de modificare a capitalului social, or, nefinalizarea unei etape de emisie induce erori la indicarea datelor în hotărârea de emisie ulterioară, fiind în disonanță cu datele înscrise în REVM, * art.49 alin.(5), art.50, modificat în sensul oferiri previzibilității în materie de termene aplicabile în anumite situații juridice expres prevăzute de lege, * art.51, art.68, modificat în sensul oferirii previzibilității în materie de rolul organului executiv în procesul de convocare a AGA pentru anumite situații juridice expres prevăzute de lege, * art.52 alin.(4), completat în vederea extinderii situațiilor relevante create în practică după eliberarea listei acționarilor și necesită a fi legiferate, * art.57 alin.(7), revăzut în sensul oferirii soluției de alternativă emitenților care au intenția de a majora capitalul social, dar care nu au destul cvorum pentru a aproba astfel de decizie, totodată, ținându-se cont de faptul că majorarea capitalului social din contul capitalului propriu nu influențează cota deținută de acționari în capitalul social, aceasta rămânând intactă, * art.67 alin.(2), modificat pentru a reda o certitudine mai clară în ceea ce privește desfășurarea ședințelor consiliului societății prin mijloace electronice (similar desfășurării AGA), cu indicarea expresă a normelor ce urmează a fi utilizate, * art.77, completat cu mai multă certitudine la nivel de cazuri de achiziționare, preț de achiziționare, data producerii evenimentului care condiționează achiziționarea, * art.84, modificat în vederea uniformizării terminologiei de *achiziționare* a valorilor mobiliare ale societății, * art.91, modificat cu scopul de a ridica nivelul de transparență al societății în raport cu acționarii și eliminării incertitudinilor în aplicare, * art.92, modificat pentru a reda o certitudine mai clară și exclude eroarea în expunere în raport cu actele care trebuie depuse de emitenți la înregistrarea de stat a reorganizării.   **III.** De rând cu cele susmenționate, Proiectul de lege conține inclusiv o normă de ajustare la prevederile art.2 alin.(2) din Directiva UE nr.2017/1132 (Directivă transpusă în legislația națională, mai cu seamă în Legea nr.1134/1997) și anume includerea în denumirea societăților pe acțiuni care au ca obiect de activitate investițiile colective în valori mobiliare, a descrierii distinctive – *companie investițională*. Propunerea dată a fost incorporată ca amendament la Legea nr.171/2012 privind piața de capital, care reglementează activitatea pe piața de capital a acestor companii investiționale, care nu sunt altceva decât organisme de plasament colectiv în valori mobiliare constituite cu personalitate juridică. |
| **5.Fundamentarea economico - financiară** |
| Implementarea Proiectului de lege nu implică cheltuieli financiare și alocarea de mijloace financiare suplimentare de la buget. |
| **6.Modul de încorporare a actului în cadrul normativ în vigoare** |
| Proiectul de lege urmează a fi corelat cu prevederile actelor normative în vigoare, care se află în conexiune, și nu afectează concepția generală ori caracterul unitar al cadrului normativ în vigoare. |
| **7.Avizarea și consultarea publică a proiectului** |
| Potrivit Legii nr. 239/2008 privind transparența în procesul decizional, proiectul de lege a fost plasat pe pagina web oficială a CNPF și a Ministerului Finanțelor.  Totodată, în conformitate cu art. 32 alin. (1)-(3) din Legea nr. 100/2017 cu privire la actele normative, proiectul de lege va fi transmis spre avizare autorităților și instituțiilor interesate și va fi supus consultărilor publice. |
| **8.Constatările expertizei anticorupție** |
| Potrivit art.34 alin.(1) și art.35 din Legea nr.100/2017, proiectul de lege va fi remis Centrului Naţional Anticorupţie pentru a fi supus expertizei anticorupție. |
| **9.Constatările expertizei de compatibilitate** |
| Proiectul de lege însoțit de Tabela de concordanță (întocmită conform Anexei nr.3 din Hotărârea Guvernului nr. 1171/2018), va fi expediat Centrului de armonizare a legislației în vederea efectuării expertizei de compatibilitate cu legislația Uniunii Europene, conform prevederilor art.34 alin.(1) și art.36 din Legea nr.100/2017. |
| **10.Constatările expertizei juridice** |
| Potrivit art. 34 alin. (1) și art. 37 din Legea nr. 100/2017 cu privire la actele normative, proiectul de lege va fi remis Ministerului Justiției pentru a fi supus expertizei juridice. |
| **11.Constatările altor expertize** |
| Conform art. 1 din Legea nr. 235/2006 cu privire la principiile de bază de reglementare a activității de întreprinzător, proiectele de acte normative din sectorul financiar bancar și nebancar sunt exceptate de la efectuarea analizei impactului de reglementare asupra activității de întreprinzător. |

**Secretar general al ministerului Dina Roșca**